SOMSIADY
Antek i Francek miyszkali na kupie
Oba w tej samej chałupie.
Antek na wiyrchu chłop spokojny z życia zadowolony
Francek na dole, tyn durch lotoł jak nakryncony.
Przeganioł Antka utropami rozmańtymi
Roz słożył fojera na dole w siyni.
Drzewo we wannie cingowej sie polyło
A do gory sie kurzyło.
Antek na wiyrchu kuckoł psikoł izby luftowoł
Francek na dole sie śmioł i radowoł.
Bo sie mu udało na złoś zrobić Antkowi
Tymu borokowi.
Roz pizło Franckowi -zrobiył w izbach na lisy gon
Szczyloł tuplowom – żodyn nie wiedzioł skond jom wzion.
Trombiył na trombce robiył butel, ciepoł ryczkami
Po nocach lotoł za zajoncami.
Wyrobioł i szczyloł jak namydlony
Boroczek Antek -na wiyrchu wykończony.
Butel w chałupie był nie do zetwanio
Ni mioł Francek nad Antkym zmiłowanio.
Prziszoł Antek do Francka spytać czy sie jednak nad nim nie zlituje
A tyn mu padoł ; „W doma moga robić to co mi pasuje.”
Antek nic nie rzeknył, po głowie sie poszkroboł
Poszol na wiyrch i deliberowoł.
Pożyczoł od somsiadow sztyry giskany, sztyry kible, dwie beczki dymbowe
I trzi wielki wanny cingowe.
Wysmyczył to wszysko na wiyrch do swojigo miyszkanio
Pieronym zabroł sie do wody nalywanio.
Podłonczył szlauch gumowy do kokotka
Napełniył wszysko wodom i nogle gichnył to do izby , do środka.
Francek niczego sie nie spodziywoł
Szoł spać bo mu sie pysk drzył i fest ziywoł.
Aż tu woda kapie mu na kichol nad samym ranym
Zaszoł na wiyrch mokry i zaspany.
Zaklupoł na dwiyrze, żodyn nie otwiyro
Schylył sie, bez dziurka od klucza spoziyro.
Antek z wyndkom na byfyju siedzi-pogwizduje
Zlituj sie Antku mie woda z gipsdeki skapuje!
„Jo se chytom ryby”- padoł Antek- „I mom tu łowisko
Niech ci leci woda na te gupi pyszczysko.”
Morał momy z tego falu gotowy
Przizno każdy co mo rozum zdrowy.
„Nie rob drugimu co ciebie nie miło
A bydzie ci sie spokojnie żyło.”
Marietta Nikel
plt_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn pol_Latn pol_Latn szl_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn pol_Latn szl_Latn szl_Latn pol_Latn szl_Latn mri_Latn